钦定古今图书集成/理学汇编/学行典/第271卷 > 倪瓒
## 钦定古今图书集成/理学汇编/学行典/第271卷 > 倪瓒

按《明外史隐逸传》：“倪瓒，字元镇，无锡人也。家雄于赀。
瓒强学敦行，工诗，善书画，性好客，四方名士日至其
门。所居有阁曰清閟，幽迥绝尘，藏书数千卷，皆手自
勘定。古鼎法书，名琴奇画，陈列左右。四时卉木，萦纡
缭绕，而其外高木修篁，蔚然深秀，故自号云林居士。
时与客觞咏其中。为人有洁癖，盥濯不离手。俗客至”，
比去，必洗涤其处。四方求缣素者踵至，瓒亦时应之至正初，海内无事，忽散其赀，分给亲故，时人咸怪之。
未几兵兴，富家悉被祸，而瓒扁舟箬笠，往来震泽三
泖间，独不罹患。张士诚闻其名，累欲钩致之，迯渔舟
以免。其弟士信致币乞画，瓒又斥去，士信恚。他日从
宾客游湖上，闻异香出葭苇间，疑为瓒也。物色渔舟
中，果得之。抶之几毙，瓒终无一言。及吴平，瓒年老矣，
黄冠野服，混迹编氓，以洪武七年卒，年七十四。